Railway Mobile Radio

Το Railway Mobile Radio (RMR) ή Σύστημα Κινητής Ραδιοεπικοινωνίας Σιδηροδρόμων είναι το ευρωπαϊκό σύστημα κινητής ραδιοεπικοινωνίας για τις σιδηροδρομικές μεταφορές και αποτελεί το δεύτερο από τα τρία βασικά υποσυστήματα του Ευρωπαϊκού Συστήματος Διαχείρισης Σιδηροδρομικής Κυκλοφορίας (ERTMS).

Είναι υπεύθυνο για την ψηφιακή φωνητική και δεδομενική επικοινωνία μεταξύ των τρένων και των κέντρων ελέγχου κυκλοφορίας (K.E.K.), διασφαλίζοντας την επιχειρησιακή συνέχεια και την ασφάλεια της σιδηροδρομικής κυκλοφορίας.

 Περιγραφή 
Το RMR καλύπτει τα εξελικτικά στάδια των ψηφιακών συστημάτων ραδιοεπικοινωνίας που χρησιμοποιούνται στους ευρωπαϊκούς σιδηροδρόμους. Περιλαμβάνει τα:

 GSM–R (Global System for Mobile Communications – Railway): Βασισμένο στην τεχνολογία GSM δεύτερης γενιάς (2G), αποτελεί την υπάρχουσα πλατφόρμα επικοινωνίας στον σιδηρόδρομο. Σε μεταγενέστερο στάδιο επεκτάθηκε με την τεχνολογία GPRS (2G+) και χρησιμοποιεί αποκλειστικές ραδιοσυχνότητες για τη σιδηροδρομική κυκλοφορία.
 FRMCS (Future Railway Mobile Communication System): Το μελλοντικό τηλεπικοινωνιακό σύστημα για τους σιδηροδρόμους, βασισμένο στα πρότυπα κινητής τηλεφωνίας 4G+ και 5G. Σχεδιάστηκε ως διάδοχος του GSM–R και αναμένεται να αποτελέσει κεντρικό στοιχείο στην ψηφιοποίηση των σιδηροδρομικών μεταφορών.

Τα δύο συστήματα μπορούν να εφαρμοστούν είτε ταυτόχρονα είτε ανεξάρτητα, ανάλογα με τις ανάγκες του εκάστοτε σιδηροδρομικού δικτύου.

Ιδιαίτερη σημασία έχει η διαχείριση των ραδιοσυχνοτήτων που είναι δεσμευμένες αποκλειστικά για τη σιδηροδρομική κυκλοφορία, οι οποίες ταξινομούνται ειδικά για χρήση στο πλαίσιο του RMR.

 Ιστορική εξέλιξη 
Η ανάγκη για ένα ενιαίο, διαλειτουργικό και ασφαλές σύστημα σιδηροδρομικής επικοινωνίας σε ευρωπαϊκό επίπεδο οδήγησε στην ανάπτυξη του RMR από τον Ευρωπαϊκό Οργανισμό Σιδηροδρόμων (ERA) και άλλους φορείς, στο πλαίσιο της γενικότερης εναρμόνισης του σιδηροδρομικού τομέα στην Ευρωπαϊκή Ένωση. Μέχρι τότε, κάθε χώρα χρησιμοποιούσε ασύμβατα και παρωχημένα ραδιοσυστήματα.

Η πρώτη υλοποίηση του RMR έγινε μέσω του GSM–R, ενώ η δεύτερη και μελλοντική υλοποίηση είναι το FRMCS, που βρίσκεται υπό φάση ανάπτυξης και πιλοτικής εφαρμογής.

 Σκοπός και λειτουργία 
Το RMR εξασφαλίζει την αξιόπιστη και ασφαλή επικοινωνία μεταξύ του τροχαίου υλικού και των κέντρων ελέγχου κυκλοφορίας (Κ.Ε.Κ.) επιτρέποντας:

 την μετάδοση εντολών και σημάτων,
 την άμεση φωνητική επικοινωνία οδηγού και ελεγκτών/διαχειριστών κυκλοφορίας,
 την αποστολή δεδομένων τηλεμετρίας και διαγνωστικών,
 τη σταδιακή εφαρμογή αυτόνομης ή ημιαυτόνομης οδήγησης.

Αποτελεί αναπόσπαστο τμήμα των σύγχρονων συστημάτων σηματοδότησης, ασφάλειας και διαχείρισης της σιδηροδρομικής κυκλοφορίας που εφαρμόζονται σε όλη την Ευρώπη.

 Ρόλος του RMR στο ERTMS 
Το RMR επιτελεί βασική λειτουργία στο ERTMS, εξασφαλίζοντας την ασύρματη μετάδοση πληροφοριών από και προς τα συστήματα σηματοδότησης και ελέγχου της κυκλοφορίας. Το σύστημα επιτρέπει:

 Διαλειτουργικότητα μεταξύ σιδηροδρομικών δικτύων διαφορετικών χωρών,
 Αντικατάσταση παραδοσιακών καλωδιακών ή αναλογικών συστημάτων,
 Ομοιογενή επικοινωνία σε διασυνοριακές διαδρομές.

Η ορθή λειτουργία του RMR είναι απαραίτητη για την ασφαλή εκτέλεση εντολών πέδησης, περιορισμών ταχύτητας και ελέγχου διαδρομής των συρμών.

 Δείτε επίσης 

 ERTMS - Ευρωπαϊκό Σύστημα Διαχείρισης Σιδηροδρομικής Κυκλοφορίας
 ETCS - Ευρωπαϊκό Σύστημα Ελέγχου Αμαξοστοιχιών
 GSM-R -  Παγκόσμιο Σύστημα Κινητών Επικοινωνιών – Σιδηροδρόμων
 FRMCS - Μελλοντικό Τηλεπικοινωνιακό Σύστημα Σιδηροδρόμων
 Ευρωπαϊκός Οργανισμός Σιδηροδρόμων (ERA)

 Παραπομπές